白居易
凶宅
长安多大宅，列在街西东。往往朱门内，房廊相对空。
枭鸣松桂树，狐藏兰菊丛。苍苔黄叶地，日暮多旋风。
前主为将相，得罪窜巴庸。后主为公卿，寝疾殁其中。
连延四五主，殃祸继相锺。自从十年来，不利主人翁。
风雨坏檐隙，蛇鼠穿墙墉。人疑不敢买，日毁土木功。
嗟嗟俗人心，甚矣其愚蒙。但恐灾将至，不思祸所从。
我今题此诗，欲悟迷者胸。凡为大官人，年禄多高崇。
权重持难久，位高势易穷。骄者物之盈，老者数之终。
四者如寇盗，日夜来相攻。假使居吉土，孰能保其躬。
因小以明大，借家可喻邦。周秦宅殽函，其宅非不同。
一兴八百年，一死望夷宫。寄语家与国，人凶非宅凶。